Transpordiamet	
	
info@transpordiamet.ee 	18.02.2026 nr 5.1-2/80 - 1	

	

	
Seisukoha küsimine aerosurf- ja SUP-laudade kasutamise kohta Pirita jõe suudme piirkonnas		

	

Pirita Linnaosa Valitsusele on esitatud taotlus seoses kavatsusega pakkuda Pirita jõel aerosurf- ehk hüdrotiivaga varustatud surfilaudade kasutamise teenust.
Kavandatav tegevuskoht jääb Pirita jõe lõigule, mis asub Kalevi Jahtklubi sadama akvatooriumi ja sissesõidutee vahetus läheduses. Asukoht on märgitud lisatud kaardil.
Seoses veeliikluse ja vabaajategevustega nimetatud piirkonnas on Pirita Linnaosa Valitsus varasemalt küsinud seisukohta Kalevi Jahtklubi sadamakaptenilt. Oma kirjalikus vastuses märkis sadamakapten, et tegemist on aktiivse veeliiklusega alaga, kus toimub väikelaevade liiklus ning veesõidukite liikumine piiratud ruumis.
Tegemist on piirkonnaga, kus lisaks väikelaevaliiklusele toimub hooajaliselt ka reisijatevedu. Sama ala kasutatakse paralleelselt ujumiseks ja erinevate veespordivahendite kasutamiseks, sh teenuse osutamiseks.
Varasem praktika Pirita jõe suudme piirkonnas on näidanud, et mootorjõul liikuvate veesõidukite (nt skuutrite) teenindamine lõpetati ligikaudu kolm aastat tagasi ohutuskaalutlustel, kuna ei suudetud tagada kiiruspiirangutest kinnipidamist ega ohutut koostoimimist sadama akvatooriumis toimuva liiklusega. Seetõttu peame vajalikuks hinnata, kas aerosurf-laudade kasutamisega võivad kaasneda sarnased riskid, arvestades nende liikumisviisi ja võimalikku kiirust.
Palume Transpordiameti seisukohta järgmistes küsimustes.
Akvatooriumi ja sissesõidutee ohutus
• kas aerosurf-laudade kasutamist Pirita jõe nimetatud lõigus tuleb käsitleda samadel alustel nagu SUP-laudade kasutamist või võivad aerosurf-laudadega kaasneda teistsugused ohuriskid;
• kas aerosurf-laudade kasutamine või vette minek sadama akvatooriumis ja sissesõidutee vahetus läheduses on lubatav ning millistel tingimustel;
• kas aerosurf-laudade liikumisviis ja võimalik kiirus eeldavad nende käsitlemist sarnaselt mootorjõul liikuvate veesõidukitega aktiivse sadamaliikluse piirkonnas.
Rannaala ja rannakasutajate ohutus
• kas aerosurf-laudadega vette mineku suunamine sadama akvatooriumist väljapoole, sh ranna poolel asuvale surfialale, vähendaks veeliiklusega seotud ohte sadama akvatooriumis ja sissesõiduteel;
• millised täiendavad ohutusnõuded või piirangud tuleks sellisel juhul arvesse võtta rannas viibivate isikute ja ujujate turvalisuse tagamiseks.
Pädevus ja järelevalve
• kas aerosurf-laudade kasutajate puhul tuleb arvestada täiendavate pädevus- või järelevalvenõuetega;
• kas ärilise teenuse osutamine nimetatud piirkonnas eeldab täiendavaid kooskõlastusi või korralduslikke meetmeid veeliikluse ohutuse tagamiseks.
Pöördumise eesmärk on saada selge regulatiivne seisukoht enne võimalike otsuste tegemist ning tagada, et Pirita jõe suudme piirkonnas toimuv veetegevus oleks kooskõlas veeliikluse ohutusnõuetega ning arvestaks kõigi veekasutajate turvalisust.

	
Lugupidamisega	

	
	
(allkirjastatud digitaalselt)	
Kaido Saarniit	
Linnaosa vanem

	
	
Lisa:	Asukoht kaardil 1-l lehel	

		

Triin Toom
6457607 triin.toom@tallinnlv.ee